
	Noteikumu projekts
 Neatbilstību konstatēšanas un neatbilstoši veikto izdevumu atgūšanas kārtība Eiropas Savienības fondu ieviešanā 2021.–2027. gada plānošanas periodā
	Iebildums
Tā kā pēc iepriekšējā atzinuma iesniegšanas Tap portālā esam saņēmuši 'papildus iebildumus no pašvaldībām, tad papildus iepriekš izteiktajiem iebildumiem, izsakām šādus iebildumus:

[1] Lūdzam sniegt skaidrojumu, nepieciešamības gadījumā papildinot anotāciju, kādos gadījumos tiks nodrošināts samērīguma princips ar Eiropas Savienības fondu 2021.—2027. gada plānošanas perioda vadības likuma 19.panta 9.punktā1  noteikto, t.i., minētā likuma norma nosaka, ka neatbilstoši veikto izdevumu (turpmāk – NVI) gadījumos var piemērot arī proporcionālo finanšu korekciju, jo šādu principu neparedz MKN projekta 1. un 8. punkts.
 
[2] Lūdzam nodrošināt vienotu termiņu NVI atmaksas atgūšanai visiem finansējuma saņēmējiem, proti, paredzot arī pašvaldībām NVI atmaksas termiņu trīs mēneši, tādejādi neizdalot atsevišķus nosacījumus NVI atgūšanai pa finansējuma saņēmēja veidiem. Vēršam uzmanību, ka:
a) MKN projekts neparedz specifiskus nosacījumus NVI gadījumos saistībā ar finanšu instrumentu ieviešanu neatkarīgi no finansējuma saņēmēja veida, un
b) MKN projekta 35.punkts nosaka, ka nelikumīga komercdarbības atbalsta gadījumā neatbilstoši veikto izdevumu atgūšanu veic saskaņā ar Komercdarbības atbalsta kontroles likumu2, kas savukārt nosaka vienotas prasības par finanšu uzskaiti gan valsts, gan pašvaldību institūcijām,
tad nav pamats noteikt citu NVI atmaksas termiņu vienam finansējuma saņēmēja veidam – pašvaldībām, t.i., paredzēt vienu mēnesi kā NVI atmaksas termiņu pašvaldībām.
 
[3] Lūdzam sniegt skaidrojumu, kā tiks nodrošināts tiesiskās paļāvības princips atbilstoši MKN projekta anotācijā norādītajā gadījumā, ja tiek konstatēta neatbilstība vienošanās par projekta īstenošanu noteiktajā atbalsta likmes intensitātē. Tas nozīmē, ja valsts iestādes, kas izvērtē projekta pieteikumus, slēdz vienošanās par projekta īstenošanu, nosakot projekta atbalsta intensitāti, un projekta īstenošanās laikā konstatē un ziņo par neatbilstībām projekta atbalsta intensitātē, konstatējot projekta ieviešanas posmā kļūdu tās apmērā (t.sk., iestādes iepriekš pieņemtajos lēmumos), tad šajā gadījumā, samazinot sākotnēji noteikto atbalsta intensitāti, tiek “sodīts” finansējuma saņēmējs nevis iestāde, kas pieņēma kļūdainu lēmumu.
 
 
______________________________________________________
1 2022. gada 4.maija Eiropas Savienības fondu 2021.—2027. gada plānošanas perioda vadības likums, pieejams: https://likumi.lv/ta/id/331743, skatīts 25.05.2023.
22014. gada 1. jūlija Komercdarbības atbalsta kontroles likums, pieejams: https://likumi.lv/ta/id/267199-komercdarbibas-atbalsta-kontroles-likums, skatīts 25.05.2023.

